S-111/2010

Mál þetta höfðaði lögreglustjórinn í Borgarnesi með ákæru 8. febrúar 2010 á hendur ákærða, G-kk-þgf Ó-kk-þgf, kt. …, Skipasundi 13 í Reykjavík. Málið var dómtekið 7. apríl 2010.

Í ákæruskjali segir að málið sé höfðað gegn ákærða fyrir umferðarlagabrot og brot á lögum um ávana- og fíkniefni með því „að hafa föstudaginn 23. maí 2008, ekið bifreiðinni RV-126, ófær um að stjórna henni örugglega vegna neyslu ávana- og fíkniefna sem bönnuð eru samkvæmt lögum um ávana- og fíkniefni eða reglugerðum samkvæmt þeim (magn tetrahýdrókannabínól í blóði 9,7 ng/ml) frá Reykjavík áleiðis til Akureyrar, þar til á vegkafla á Borgarbraut á móts við Húsasmiðjuna, þar sem lögreglan stöðvaði aksturinn, og fyrir að hafa föstudaginn 23. maí 2008 haft í fórum sínum 7,43 grömm af marihuana og 0,27 grömm af tóbaksblönduðu kannabisefni, sem hann faldi í bifreiðinni RV-126 sem hann ók, nánar til tekið í farþegarými í hanskahólfi, en lögreglan fann við fíkniefnin við leit í bifreiðinni sem fram fór eftir að hún var stöðvuð.

Telst þetta varða við 1. mgr., sbr. 2. mgr. 45. gr. a., sbr. 100. gr. umferðarlaga nr. 50/1987 með síðari breytingum og 2. gr., sbr. 5. og 6. gr. laga um ávana- og fíkniefni, nr. 65/1974, með síðari breytingum, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Þess er krafist að ákærði verði dæmdur til refsingar og til sviptingar ökuréttar skv. 101. og 102. gr. umferðarlaga. Þá er þess krafist að ákærði verði dæmdur til greiðslu alls sakarkostnaðar.“

Ákærði hefur fyrir dómi skýlaust játað að hafa framið þau brot sem honum eru gefið að sök í ákæru og er játning hans studd sakargögnum. Eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotin, sem réttilega eru færð til refsilaga í ákæru.

Af hálfu ákæruvaldsins hafa ekki verið gefnar viðhlítandi skýringar á þeim óhæfilega drætti sem varð á saksókninni en mál þetta er sáraeinfalt. Þetta fer í bága við meginreglu sakamálaréttarfars um hraða málsmeðferð, sbr. 171. gr. laga nr. 88/2008, og er í andstöðu við 70. gr. stjórnarskrárinnar og 1. mgr. 6. gr. mannréttindasáttmála Evrópu, sbr. lög nr. 62/1994. Hefur þetta áhrif við ákvörðun viðurlaga.

Samkvæmt sakavottorði ákærða hefur hann frá árinu 2000 hlotið fjóra dóma fyrir brot gegn almennum hegningarlögum, tollalögum og lögum um ávana- og fíkniefni. Ákærði hlaut síðast dóm 9. nóvember 2007 fyrir fíkniefnabrot. Var refsing ákveðin tveggja mánaða fangelsi skilorðsbundið í þrjú ár.

Með brotum þeim sem ákærði hefur verið sakfelldur fyrir rauf hann skilorð dómsins frá 9. nóvember 2007. Samkvæmt heimild í 60. gr. almennra hegningarlaga þykir rétt að láta skilorðsdóminn standa og gera ákærða refsingu sér í lagi vegna þessa máls. Refsing ákærða þykir hæfilega ákveðin 170.000 króna sekt til ríkissjóðs og komi tólf daga fangelsi í stað sektarinnar verði hún eigi greidd innan fjögurra vikna frá birtingu dómsins.

Með vísan til 101. gr. og 102. gr. umferðarlaga verður ákærði sviptur ökurétti í tíu mánuði. Þegar lengd sviptingartíma er ákveðin er litið til þess að sá tólf mánaða sviptingartími, sem liggur að öllu óbreyttu við broti af þessu tagi, væri fyrir löngu liðinn ef saksókn hefði verið hagað eins og lög standa til.

Loks verður ákærði með vísan til. 1. mgr. 218. gr. laga nr. 88/2008 dæmdur til að greiða sakarkostnað samkvæmt yfirliti lögreglu, svo sem greinir í dómsorði.

B-kk-nf B-kk-nf, héraðsdómari, kveður upp dóm þennan.

DÓMSORÐ:

Ákærði, G-kk-nf Ó-kk-nf, greiði 170.000 króna sekt til ríkissjóðs og komi tólf daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í tíu mánuði frá birtingu dóms þessa að telja.

Ákærði greiði 78.646 krónur í sakarkostnað.

B-kk-nf B-kk-nf